ભ્રષ્ટાચાર મામલે આંદોલન છેડીને જનલોકપાલ બિલને સંસદમાં પાસ કરાવવાની જીદ સાથે દિલ્હીના રામલીલા મેદાનમાં ઉપવાસ આંદોલનમાં બેઠેલા અણ્ણા હઝારે અને તેમની ટીમને ભારતભરમાંથી સમર્થન મળી રહ્યું છે.ભ્રષ્ટાચારનોભોગ બનેલી ખેડા જિલ્લાની આમજનતા પણ અણ્ણાના આંદોલનને સમર્થન આપીને ભ્રષ્ટાચારને દેશમાંથી બહાર કાઢી મુકવાની લડાઈમાં જોતરાઈ રહી હોય તેમ જોવા મળી રહ્યું છે.છેલ્લા કેટલાક દિવસથી અણ્ણાની જેમ સમગ્ર ખેડા જિલ્લો પણ ક્રાંતિના માર્ગે આગળ વધી રહ્યો હોય તેમ જોવા મળી રહ્યું છે.જિલ્લામથક નડિયાદ ખાતે ભ્રષ્ટાચાર નિવારણ સમિતિ અને પશ્ચિમ નાગરિક સમિત હેઠળ યુવાનો અને સીનીયર સીટીઝન,આગેવાનો દ્વારા છેલ્લા ત્રણ દિવસથી અનેક પ્રકારના કાર્યક્રમો યોજવામાં આવી રહ્યા છે,જેમાં ધરણાં,રેલી,મશાલ રેલી, બાઈક રેલી સહિત સુત્રોચ્ચાર અને પ્રતિક ઉપવાસ કરીને ભ્રષ્ટાચાર સામે આંદોલનને મજબુત બનાવવામાં આવી રહ્યું છે.આજે નડિયાદમાં ભ્રષ્ટાચાર વિરોધી જનતાએ ભ્રષ્ટાચારની સ્મશાનયાત્રા કાઢી હતી,અને ભ્રષ્ટાચારન્ના પુતળાને તથા સરકારી લોકપાલ બિલને અગ્નીદાહ આપી તેના અસ્થિને ગટરમાં પધરાવવામાં આવ્યા હતા.નડિયાદ સહિત જિલ્લાભરમાં પોતાના કામધંધામાં વ્યસ્ત બનેલા લોકોને ભ્રષ્ટાચાર બાબતે જાગૃત કરવાના આશયથી કાઢવામાં આવેલી ભ્રષ્ટાચારની સ્મશાનયાત્રાએ સમગ્ર નડિયાદમાં લોકોનું ધ્યાન ખેંચ્યું હતું.નડિયાદ ઉપરાંત ખેડા જીલ્લાના ઠાસરા, ડાકોર, બાલાસિનોર, માતર, મહુધા, કઠલાલ, કપડવંજ, ખેડા, મહેમદાવાદ, વિરપુર તાલુકામથકો તેમજ ગ્રામ્ય વિસ્તારોમાં પણ ભ્રષ્ટાચાર સામે અને અણ્ણા હઝારેના સમર્થનમાં દેખાવો કરવામાં આવી રહ્યા છે.